SKRIFTLIG FORESPØRGSEL E-1027/02

af Helmuth Markov (GUE/NGL) til Kommissionen

(15. april 2002)

Om: Tilbagebetaling af støtte

Kommissionen har med sin beslutning af 21. juni 2000 om Tysklands støtte til CDA Compact Disc Albrechts GmbH, Thüringen, (C42/98) pålagt Forbundsrepublikken Tyskland at kræve

tilbagebetaling af støtte fra Pilz Albrechts GmbH til et beløb af 260,57 mio. DM, fra CD Albrechts GmbH til et beløb af 166,3 mio. DM og fra Logistik Center Albrechts GmbH til et beløb af i alt 426,87 mio. DM.

1. Er der eventuelt fra et af de ovennævnte virksomheders konkursbo allerede sket tilbagebetaling af en del af støtten?

2. Hvor store beløb er der i bekræftende fald tale om og til dækning af hvilket krav (hvilken virksomhed)?

3. Med hvilken forklaring fra tysk side er denne tilbagebetaling sket?

Svar afgivet på Kommissionens vegne af Mario Monti

(23. maj 2002)

Det ærede medlem sondrer mellem de beløb, der skal tilbagebetales af Pilz Albrechts GmbH, CD Albrechts GmbH (herefter CDA) og Logistik Center Albrechts GmbH (herefter LCA). Det er derfor nødvendigt at præcisere, at det af artikel 2, stk. 3, i Kommissionens beslutning 2000/796/EF af 21. juni 2000 om støtte fra Tyskland til CDA Compact Disc Albrechts GmbH, Thüringen (meddelt under nummer K(2000) 1728(1)) fremgår, at med hensyn til tilbagebetaling forstås ved modtagere CDA Datenträger Albrechts GmbH og LCA Logistik Center Albrechts GmbH samt alle andre virksomheder, som har fået eller får overdraget aktiver og/eller infrastruktur fra R.E. Pilz GmbH & Co. Beteiligungs KG, Pilz & Robotron GmbH & Co. Beteiligungs KG eller Pilz Albrechts GmbH på en sådan måde, at følgerne af denne beslutning omgås. Dette betyder, at virksomhederne ifalder solidarisk ansvar for tilbagebetalingen af hele den uretmæssigt udbetalte støtte på i alt 426,87 mio. DEM. Tilbagebetalingsforpligtelsen omfatter desuden betaling af renter, som beregnes på basis af den referencesats, der anvendes til at beregne nettosubventionsækvivalenten for regionalstøtte.

På grundlag af oplysningerne fra Tyskland kan der gøres status som følger:

- Indtil nu er 3,138 mio. EUR fra LCA samt 7,06 mio. EUR fra CDA, dvs. i alt 10,194 mio. EUR, blevet betalt tilbage. Støtte til et beløb af 208,062 mio. EUR mangler stadig at blive tilbagebetalt.

- Bortset fra CDA er alle de involverede virksomheder konkursramt. Med undtagelse af et beløb på 10,89 mio. EUR er alle beløb, der stadig mangler at blive betalt tilbage, blevet registreret i de insolvente virksomheders konkursboer. Der er ikke sket nogen tilbagebetaling med værdier fra konkursboerne, eftersom de relevante procedurer endnu ikke er afsluttet. Hvad angår CDA, har de tyske myndigheder endnu ikke krævet tilbagebetaling af det resterende beløb på 208,062 mio. EUR.

- Kommissionen er af den opfattelse, at den negative beslutning af 21. juni 2000 er helt utvetydig, for så vidt angår størrelsen af den støtte, der skal betales tilbage, og modtagernes solidariske ansvar. Kommissionen har derfor anmodet Tyskland om at fortsætte bestræbelserne på at inddrive alle de beløb, som i beslutningen karakteriseres som uforenelig støtte, fra alle de virksomheder, der betegnes som modtagere, dvs. også fra CDA. Kommissionen vil forsat gøre sit for at sikre, at Tyskland gør en effektiv indsats for at inddrive alle resterende beløb fra samtlige modtagere.

(1) EFT L 318 af 16.12.2000.